**Základná škola, Ulica školská 168, 059 38 Štrba**

****

**Volebný poriadok**

**pre voľby do Rady školy**

**Interný predpis**

**s účinnosťou od 1. októbra 2024**

**platný pre**

**všetkých zamestnancov školy a zákonných zástupcov žiakov**

**Vypracovala Mgr. Ľubomíra Iľanovská dňa 1.10.2024**

**poverená riadením ZŠ**

Riaditeľka školy na základe Výzvy zriaďovateľa na uskutočnenie volieb členov Rady školy pri Základnej škole, Ul. Školská 168, Štrba, vydáva tento volebný poriadok pre účely voľby členov do rady školy.

**Časť I.**

**Všeobecné ustanovenia**

1) Voľby členov Rady školy z pedagogických, nepedagogických zamestnancov a rodičov školy zabezpečuje a vyhlasuje riaditeľka školy v zmysle zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a vyhlášky MŠ SR č. 230/2009, ktorou sa mení vyhláška MŠ SR č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich

zložení, o ich organizačnom a finančnom zabezpečení.

2) Volebné právo majú všetci zamestnanci školy, ktorí majú vo volebnom školskom roku uzatvorenú pracovnú zmluvu so Základnou školou, Ulica školská 168, 059 38 Štrba a zákonní zástupcovia žiakov školy.

3) Voľby sú tajné.

4) Voľby sa uskutočnia:

* pre zástupcov pedagogických zamestnancov dňa 7.10.2024, v priestoroch ZŠ,
* nepedagogických zamestnancov dňa 7.10.2024, 13.00, v priestoroch ZŠ,
* pre zástupcov rodičov dňa 8.10.2024 v čase od 00:00 do 24:00 h online formou anonymného hlasovania cez školský informačný systém EduPage.

**Časť II.**

**Činnosť riaditeľa/ky školy**

**1) Pred konaním volieb**

a) zabezpečí vhodné priestory na konanie volieb s možnosťou tajného hlasovania a volebnú urnu,

b) v spolupráci s volebnou komisiou zabezpečí vytlačenie prezenčných listín voličov a hlasovacích lístkov pre jednotlivé voľby,

c) zabezpečí oboznámenie voličov so spôsobom hlasovania (osobne, prostredníctvom triednych učiteľov),

d) na základe oznámenia mandátovej komisie o počte zúčastnených voliteľov:

* v prípade nadpolovičnej väčšiny oprávnených voliteľov poverí predsedu volebnej komisie otvorením volieb,
* v prípade nižšej ako nadpolovičnej väčšiny oprávnených voliteľov vyhlási uskutočnenie opakovaných volieb (opakované voľby je možné uskutočniť v ten istý deň) a poverí predsedu volebnej komisie ich otvorením.

**2) Po vykonaní volieb**

a) zabezpečí nerušený priebeh sčítania hlasov volebnou komisiou,

b) prevezme od predsedu volebnej komisie zápisnicu z volieb spolu s prezenčnou listinou a všetkými hlasovacími lístkami a starostlivo ich uschová,

c) oznámi zvoleným členom Rady školy výsledok volieb a termín konania ustanovujúcej schôdze Rady školy, ktorý dohodne so zriaďovateľom.

**Časť III.**

**Volebná komisia**

1) Voľby Rady školy riadi volebná komisia, ktorú menuje riaditeľka. Je zložená z troch/v prípade voľby zástupcov rodičov piatich členov a zriadená s cieľom prípravy, organizácie, kontroly a vyhodnotenia volieb. Za jej činnosť je zodpovedný predseda volebnej komisie.

2) Činnosť volebnej komisie pred konaním volieb:

* na svojom prvom zasadnutí si volebná komisia zvolí svojho predsedu,
* v spolupráci s riaditeľkou školy zabezpečí vytlačenie hlasovacích lístkov pre jednotlivé voľby, ktoré budú obsahovať dátum konania volieb, očíslovaný zoznam navrhnutých kandidátov a počet volených kandidátov,
* zabezpečí vytlačenie prezenčných listín pre jednotlivé voľby,
* skontroluje pripravenosť volebných miestností a hlasovacej urny.

3) Činnosť volebnej komisie počas konania volieb:

* na základe poverenia riaditeľkou školy predseda volebnej komisie otvorí voľby a stanoví dĺžku trvania volieb,
* pred vydaním hlasovacieho lístka voličovi zabezpečí jeho zapísanie do prezenčnej listiny (poradové číslo, meno a priezvisko, podpis),
* pri voľbách rodičov sú prípustné i viaceré prezenčné listiny,
* riešenie sporných prípadov je v plnej kompetencii volebnej komisie

4) Činnosť volebnej komisie po vykonaní volieb:

* bezprostredne po ukončení volieb zistí počet právoplatných hlasovacích lístkov,
* pri sčítaní hlasovacích lístkov sú prítomní všetci členovia volebnej komisie,
* vykoná sčítanie hlasov pre jednotlivých kandidátov,
* v prípade rovnosti hlasov o členstve v Rade školy rozhodne žrebovaním predseda volebnej komisie za prítomnosti členov volebnej komisie a riaditeľky školy,
* z priebehu volieb zabezpečí vyhotovenie zápisnice, ktorú podpíšu všetci členovia volebnej komisie

5) Zápisnica obsahuje:

* hlavičku „Zápisnica z volieb zástupcov pedagogických zamestnancov /nepedagogických zamestnancov/ zástupca rodičov Základnej školy
* termín konania volieb,
* počet oprávnených voličov,
* počet zúčastnených voličov,
* zoznam navrhnutých kandidátov s uvedením počtu platných hlasov,
* oznam zvolených členov Rady školy,
* v prípade sporných situácií počas volieb ich stručnú charakteristiku a spôsob riešenia

6) Prílohu zápisnice tvoria prezenčné listiny voličov.

7) Zápisnicu z volieb s prílohou a hlasovacími lístkami odovzdá predseda volebnej komisie riaditeľke školy

bezprostredne po ukončení sčítania hlasov, a tým ukončí činnosť volebnej komisie.

**Časť IV.**

**Hlasovací lístok**

**Platný hlasovací lístok musí spĺňať nasledovné podmienky :**

1) Zvolený kandidát je označený zakrúžkovaním poradového čísla.

2) Zakrúžkovaný je určený alebo nižší počet kandidátov (nie vyšší).

3) Poškodený hlasovací lístok (roztrhnutý, popísaný, pokreslený ...) , ktorý spĺňa ostatné podmienky je právoplatný.

4) Dopísaní kandidáti sa neberú do úvahy, ale hlasovací lístok je platný, ak spĺňa ostatné podmienky.

**Neplatný hlasovací lístok :**

1) Kandidát je označený iným spôsobom ako zakrúžkovaním.

2) Zakrúžkovaný je vyšší ako stanovený počet kandidátov.

**Časť V.**

**Voľby zástupcov pedagogických zamestnancov**

1) Volebný lístok obsahuje v abecednom poradí očíslovaný zoznam všetkých pedagogických zamestnancov školy, ktorí volebnej komisii neoznámia svoj nesúhlas s kandidatúrou.

2) Voľby sa uskutočnia tajným hlasovaním papierovou alebo online formou hlasovania cez web stránku školy EduPage po prihlásení.

3)Každý volič vyznačí na volebnom lístku najviac jedného pedagogického zamestnanca. Platný hlasovací lístok je ten, na ktorom je označený určený alebo nižší počet pedagogických zamestnancov. Volebný lístok, ktorý je inak upravený, je neplatný.

4) Členom Rady školy sa stáva kandidát s najvyšším počtom získaných hlasov. V prípade rovnosti hlasov o členstve v Rade školy rozhodne žrebovaním predseda volebnej komisie za prítomnosti členov volebnej komisie a riaditeľky školy.

5) V prípade, ak kandidát s najvyšším počtom hlasov odmietne svoje členstvo v Rade školy, nasleduje v poradí druhý kandidát s najvyšším počtom hlasov.

**Časť VI.**

**Voľby zástupcu nepedagogických zamestnancov**

1) Volebný lístok obsahuje v abecednom poradí očíslovaný zoznam všetkých nepedagogických zamestnancov školy, ktorí volebnej komisii neoznámia svoj nesúhlas s kandidatúrou.

2) Voľby sa uskutočnia tajným hlasovaním papierovou alebo online formou hlasovania cez web stránku školy EduPage po prihlásení.

3) Každý volič môže na volebnom lístku vyznačiť zakrúžkovaním poradového čísla najviac 1 kandidáta uvedeného na volebnom lístku. Volebný lístok, ktorý je inak upravený, je neplatný.

4) Členom Rady školy sa stáva kandidát s najvyšším počtom získaných hlasov. V prípade rovnosti hlasov o členstve v Rade školy rozhodne žrebovaním predseda volebnej komisie za prítomnosti členov volebnej komisie a riaditeľky školy.

5) V prípade, ak kandidát s najvyšším počtom hlasov odmietne svoje členstvo v Rade školy, nasleduje v poradí druhý kandidát s najvyšším počtom hlasov.

**Časť VII.**

**Voľby zástupcov rodičov**

1.) Voľby do rady školy sa môžu uskutočniť, ak je prítomná nadpolovičná väčšina oprávnených voličov. Ak sa nezišla nadpolovičná väčšina oprávnených voličov, riaditeľ vyhlási opakovanú voľbu, pričom sa pri opakovaných voľbách podmienka účasti nadpolovičnej väčšiny nevyžaduje.

2). Hlasovací lístok obsahuje mená rodičov, ktorí s kandidatúrou súhlasili do stanoveného termínu.

3). Voľby sa uskutočnia tajným hlasovaním papierovou alebo online formou hlasovania cez web stránku školy EduPage po prihlásení.

4.) Každý volič vyznačí na volebnom lístku určený počet rodičov. Platný hlasovací lístok je ten, na ktorom je označený určený alebo nižší počet rodičov. Volebný lístok, ktorý je inak upravený, je neplatný.

5.) Členmi rady školy sa stávajú rodičia, ktorí získali najvyšší počet hlasov. Pri rovnosti hlasov o členstve v rade školy rozhodne žrebovaním volebná komisia za prítomnosti riaditeľa školy.

6.) Členstvo rodiča v rade školy zaniká, ak dieťa zvoleného zástupcu rodičov prestane byť žiakom školy. Členom rady školy sa stáva ďalší rodič, ktorý vo voľbách získal najvyšší počet hlasov.

7.) V prípade, že niektorý z prvých štyroch zvolených členov odmietne svoje členstvo v Rade školy, členom Rady školy sa stáva kandidát, ktorý je ďalší v poradí.

**Časť VIII.**

**Ustanovujúca schôdza rady školy**

1) Rada školy sa ustanovuje na svojom ustanovujúcom zasadnutí, ktoré zvolá riaditeľka školy deň po skončení funkčného obdobia Rady školy.

1.1 Podľa novely Z 596/2003 §38 b, ods. 3 (Osobitné ustanovenia v čase mimoriadnej situácie, núdzového stavu alebo výnimočného stavu) - Funkčné obdobie orgánu školskej samosprávy, ktoré uplynie v čase krízovej situácie, sa skončí uplynutím posledného dňa tretieho kalendárneho mesiaca po skončení krízovej situácie, ak technické podmienky neumožňujú ustanoviť nový orgán školskej samosprávy. Ak sa počas tohto obdobia ustanoví nový orgán školskej samosprávy, funkčné obdobie doterajšieho orgánu školskej samosprávy uplynie dňom nasledujúcim po dni, v ktorom bol nový orgán školskej samosprávy ustanovený.

2) Na ustanovujúcom zasadnutí Rady školy sa uskutoční voľba predsedu Rady školy, ktorého zvolí Rada školy zo svojich členov nadpolovičnou väčšinou všetkých členov Rady školy.

3) Rada školy je zriadená dňom podpísania zápisnice z ustanovujúceho zasadnutia Rady školy zriaďovateľom.

4) Z ustanovujúceho zasadnutia Rady školy sa vyhotoví zápisnica s prílohami, ktorú predseda Rady školy doručí zriaďovateľovi do troch dní od skončenia ustanovujúceho zasadnutia Rady školy.

5) Zápisnicu podpisuje riaditeľka školy, novozvolený predseda Rady školy, zriaďovateľ. Zápisnica obsahuje :

* stručný opis priebehu a výsledky volieb pedagogických zamestnancov školy,
* stručný opis priebehu a výsledky volieb nepedagogických zamestnancov školy,
* stručný opis priebehu a výsledky volieb rodičov žiakov školy,
* delegačné listiny delegátov zástupcov zriaďovateľa,
* mená a priezviská členov Rady školy.

6) Prílohy k zápisnici z ustanovujúceho zasadnutia Rady školy :

* zápisnica z volieb pedagogických zamestnancov školy s prezenčnou listinou a hlasovacími lístkami,
* zápisnica z volieb nepedagogických zamestnancov školy s prezenčnou listinou a hlasovacími lístkami,
* zápisnica z volieb rodičov žiakov školy s prezenčnou listinou a hlasovacími lístkami,
* delegačné listiny zástupcov zriaďovateľa,
* prezenčná listina z ustanovujúceho zasadnutia a hlasovacie lístky z voľby predsedu Rady školy.

7) Všetky tieto dokumenty budú po podpise zápisnice z ustanovujúceho zasadnutia Rady školy zriaďovateľom vrátené do rúk riaditeľky školy, ktorá dokumenty postúpi predsedovi Rady školy.

8) Predseda Rady školy po potvrdení zriadenia Rady školy zriaďovateľom zvolá zasadnutie Rady školy, ktoré sa bude zaoberať štatútom Rady školy a plánom Rady školy .